b'\n_START_ARTICLE_\nRazse\xc5\xbenostna analiza\n_START_PARAGRAPH_\nRazse\xc5\xbenostna analiza (tudi dimenzijska analiza) je orodje s katerim se v fiziki, kemiji, tehniki in delno v ekonomiji pomaga razumeti zna\xc4\x8dilnosti in obliko fizikalnih koli\xc4\x8din. S pomo\xc4\x8djo razse\xc5\xbenostne analize se \xc5\xa1tevilo spremenljivk zmanj\xc5\xa1a na manj\xc5\xa1e \xc5\xa1tevilo parametrov, ki nastopajo v ena\xc4\x8dbi, in s tem se poenostavi problem._NEWLINE_Velikost vsake fizikalne koli\xc4\x8dine se lahko opi\xc5\xa1e kot kombinacija osnovnih merskih enot, ki dolo\xc4\x8dajo dol\xc5\xbeino, maso, \xc4\x8das, elektri\xc4\x8dni naboj in temperaturo, ki se imenujejo razse\xc5\xbenosti (prava razse\xc5\xbenost pripada samo dol\xc5\xbeini - prostoru in \xc4\x8dasu). Razse\xc5\xbenosti osnovnih merskih enot se ozna\xc4\x8dujejo z M, L, T, Q in \xce\x98. Tako se npr. za hitrost, ki se jo lahko meri v metrih na sekundo ali kilometrih na uro, napi\xc5\xa1e, da ima hitrost razse\xc5\xbenost L/T ali LT \xe2\x81\xbb\xc2\xb9. Podobno se lahko razse\xc5\xbenot sile napi\xc5\xa1e kot ML/T \xc2\xb2._NEWLINE_Obi\xc4\x8dajno je pojem razse\xc5\xbenosti mnogo te\xc5\xbeje razumljiv, kot pojem merske enote. Masa je razse\xc5\xbenost, kilogram pa je merska enota z razse\xc5\xbenostjo mase (oznaka M).'